钦定古今图书集成/明伦汇编/氏族典/第386卷 > 李敬业
## 钦定古今图书集成/明伦汇编/氏族典/第386卷 > 李敬业

按《唐书李𪟝传》：“𪟝子震，震子敬业、敬猷。敬业少从𪟝
征伐，有勇名，历太仆少卿，袭英国公，为眉州刺史。嗣
圣元年，坐赃贬柳州司马，客扬州。时武后既废中宗，
又立睿宗，实亦囚之。诸武擅命，唐子孙诛戮，天下愤
之。敬业乘人怨，谋起兵，先谕其党监察御史薛璋求
使江都，及至，令雍人韦超告州长史陈敬之反，璋乃”
收系之。敬业即矫制杀敬之，自称州司马，且言奉密
诏募兵讨高州叛酋，即开府库，释系囚，役工数百人
授甲。乃开三府，一曰匡复府，二曰英公府，三曰扬州
大都督府，自称匡复府上将，领扬州大都督。旬日，兵
十馀万，传檄州县，疏武氏过恶，复庐陵王天子位。楚
州司马李崇福率所部三县应之，武后遣左玉钤卫
大将军李孝逸兵三十万往击之。敬业败，与敬猷轻
骑遁江都，携妻子奔润州。将入海，阻风遗山江中，其
将王那相斩之，首传东都，夷其家。